b'\n_START_ARTICLE_\nRostislav Olesz\n_START_SECTION_\nUra\n_START_PARAGRAPH_\nOlesz pelasi ensimm\xc3\xa4iset Extraliigan ottelunsa jo 15-vuotiaana kaudella 2000\xe2\x80\x932001, jolloin h\xc3\xa4n pelasi kolme ottelua antaen niiss\xc3\xa4 yhden sy\xc3\xb6tt\xc3\xb6pisteen. Ensimm\xc3\xa4inen t\xc3\xa4ysi kausi Oleszille oli 2002\xe2\x80\x932003, jolloin h\xc3\xa4n teki 40 ottelussa tehot 6+3=9. Olesz haki my\xc3\xb6s muutaman ottelun pelituntumaa T\xc5\xa1ekin toiseksi korkeimmalta sarjatasolta, 1. N\xc3\xa1rodn\xc3\xad Hokejov\xc3\xa1 Ligasta. Kausi 2003\xe2\x80\x932004 j\xc3\xa4i h\xc3\xa4nell\xc3\xa4 35 ottelun, kun h\xc3\xa4n loukaantui saatuaan mailasta p\xc3\xa4\xc3\xa4h\xc3\xa4ns\xc3\xa4. Kes\xc3\xa4n 2004 varaustilaisuudessa Florida Panthers varasi h\xc3\xa4net NHL:\xc3\xa4\xc3\xa4n. Kaudeksi 2004\xe2\x80\x932005 Olesz siirtyi HC Sparta Prahan riveihin._NEWLINE_Kaudeksi 2005\xe2\x80\x932006 Olesz siirtyi Florida Panthersiin. H\xc3\xa4n pelasi tulokaskautensa kokonaan ylh\xc3\xa4\xc3\xa4ll\xc3\xa4 ja teki 59 ottelussa tehot 8+13=21. Seuraavalla kaudella Olesz teki yhden kauden piste-enn\xc3\xa4tyksens\xc3\xa4 tehoilla 11+19=30. H\xc3\xa4n kuitenkin pelasi kauden aikana my\xc3\xb6s nelj\xc3\xa4 ottelua AHL-joukkue Rochester Americansissa, muttei ole sittemmin saanut en\xc3\xa4\xc3\xa4 farmikomennuksia. Oleszin kautta 2007\xe2\x80\x932008 pilasi rannevamma, jonka takia h\xc3\xa4n pystyi pelaamaan vain 56 ottelua. Kes\xc3\xa4kuussa 2008 Olesz teki pitk\xc3\xa4n kuuden vuoden mittaisen jatkosopimuksen Panthersin kanssa. Sopimus tuo h\xc3\xa4nelle 3,125 miljoonaa dollaria kaudessa. Olesz pelasi kuitenkin vain 37 ottelua loukkaantumisen takia kaudella 2008\xe2\x80\x932009._NEWLINE_Yhteens\xc3\xa4 Olesz pelasi Panthersissa kuusi kautta ja 349 runkosarjaottelua. Kauden 2010\xe2\x80\x932011 j\xc3\xa4lkeen h\xc3\xa4n siirtyi Chicago Blackhawksiin vaihdossa Brian Campbelliin.'